*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Būvju klasifikācijas noteikumi**

Izdoti saskaņā ar Statistikas likuma

21. panta 1. punktu

1. Noteikumi nosaka būvju (tai skaitā būvēs esošo telpu grupu) klasifikāciju pēc lietošanas veida (turpmāk – būvju klasifikācija).

2. Būvju klasifikācijas sasaisti ar teritorijas izmantošanas veidu klasifikāciju veic atbilstoši šo noteikumu 1. pielikumam, savukārt būvju klasifikācijas sasaisti ar Eiropas Savienības statistikas biroja (Eurostat) apstiprināto būvju klasifikāciju (CC) veic atbilstoši šo noteikumu 2. pielikumam.

3. Noteikumos lietotie termini:

3.1. būves galvenais lietošanas veids – būvei būvniecības procesā paredzētā un būvniecības dokumentos noteiktā būves dominējošā izmantošana;

3.2. telpu grupas lietošanas veids – telpu grupai būvniecības procesā paredzētā un būvniecības dokumentos noteiktā telpu grupas izmantošana.

4. Būvju klasifikācija nodrošina klasifikācijas objektu – būvju un būvēs esošo telpu grupu – vienotu uzskaiti Latvijas Republikā.

5. Būvju klasifikācijas struktūru raksturo kods, kurā lietoti apzīmējumi ar nozīmi:

5.1. "E" – ēka;

5.1.1. "Dz" – dzīvojamā ēka;

5.1.2. "NDz" – nedzīvojamā ēka;

5.2. "IB" – inženierbūve;

5.2.1. "L" – līnijveida inženierbūve;

5.2.2. "P" – punktveida inženierbūve;

5.3. skaitlis – kārtas numurs būvju klasifikācijā.

6. Būvei nosaka vienu galveno lietošanas veidu arī tad, ja būvē telpu grupām ir dažādi lietošanas veidi.

7. Telpu grupai (arī inženierbūvē esošai telpu grupai) nosaka vienu lietošanas veidu.

8. Ēkas galveno lietošanas veidu nosaka, neņemot vērā šādu telpu grupu aizņemto platību:

8.1. koplietošanas telpu grupas (kods E-NDz-5);

8.2. garāžas telpu grupas (kods E-NDz-16), ja ēka nav projektēta ar garāžas vai autostāvvietas pamatfunkciju;

8.3. palīgēkas telpu grupas (kods E-NDz-32), ja ēka nav projektēta ar palīgēkas pamatfunkciju.

9. Nosakot ēkas galveno lietošanas veidu, ņem vērā telpu grupu lietošanas veidus, telpu grupu platību savstarpējo īpatsvaru un šo noteikumu 8. punktā minētās prasības. Ēkas galvenā lietošanas veida kodu nosaka secīgi:

9.1. Dzīvojamā vai nedzīvojamā ēka – ja no ēkas galvenā lietošanas veida aprēķinā izmantojamo telpu grupu platības dzīvojamo telpu grupas aizņem:

9.1.1. vismaz 50 %, tad ēka klasificējama kā dzīvojamā ēka – "Dz";

9.1.2. mazāk par 50 %, tad ēka klasificējama kā nedzīvojamā ēka – "NDz";

9.2. šo noteikumu 9.1.1. vai 9.1.2. apakšpunktā minētajā kārtībā atlasītajām telpu grupām (tikai dzīvojamo telpu grupām vai tikai nedzīvojamo telpu grupām), kuru lietošanas veida koda zīmes sakrīt, platības summē un, izvērtējot īpatsvaru starp atlasīto telpu grupu platību summām, izvēlas tās telpu grupas lietošanas veida kodu, kurai ir lielāka platību summa;

9.3. ja dažādi telpu grupu lietošanas veidi ir ar vienādu platības apjomu, šo noteikumu 9.1. un 9.2. apakšpunktā minētajā kārtībā izvēlās to lietošanas veidu, kuram ir mazāks kārtas numurs būvju klasifikācijā atbilstoši šo noteikumu 5.3. apakšpunktam.

10. Nosakot inženierbūves galveno lietošanas veidu, ņem vērā tās specifisko lietošanas veidu, kuru attiecina uz noteiktu klasifikācijas pozīciju.

11. Rūpnieciski izgatavots ārējo inženiertīklu iekārtas (transformatora, sūkņa, spiediena regulēšanas iekārtas, sakaru, sadales iekārta u.c.) ietvars (konteinera tipa korpuss, apvalks, grods) ir ārējo inženiertīklu darbībai funkcionāli nepieciešama sastāvdaļa un nav uzskatāms par ēku – to uzskata par attiecīgās inženierbūves sastāvdaļu.

12. Atzīt par spēku zaudējušiem Ministru kabineta 2018. gada 12. jūnija noteikumus Nr. 326 "Būvju klasifikācijas noteikumi" (Latvijas Vēstnesis, 2018, 118. nr.).

13. Pāreju no Ministru kabineta 2018. gada 12. jūnija noteikumos Nr. 326 "Būvju klasifikācijas noteikumi" noteiktās būvju klasifikācijas uz šajos noteikumos noteikto būvju klasifikāciju Valsts zemes dienests Nekustamā īpašuma valsts kadastra informācijas sistēmā veic līdz 2024. gada 1. februārim atbilstoši pārejas tabulai (3. pielikums).

14. Noteikumi stājas spēkā 2024. gada 1. janvārī.

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs